Informācija presei

04.08.2016

**Pirmajā pusgadā pieaudzis apdrošinātājiem pieteikto atlīdzību skaits**

**Latvijas Transportlīdzekļu apdrošinātāju biroja (turpmāk - LTAB) apkopotā statistika liecina, ka 2016.gada pirmajos sešos mēnešos apdrošinātāji kopā saņēmuši 21325 zaudējumu pieteikumus, kas salīdzinot ar tādu pat periodu pērn ir par 1203 jeb 5,98% vairāk. Kopā pieņemti 21841 lēmumi par apdrošināšanas atlīdzības izmaksām par kopējo summu 20,51 milj. EUR. Vislielākā atlīdzību lēmumu summa tradicionāli izmaksāta par transportlīdzekļu bojājumu un bojāejas zaudējumu atlīdzināšanu, kas sastāda 79,4% no kopējās atlīdzību summas.**

2016. gada 6 mēnešos piekritušo atlīdzību prasību summa sastādīja 22,92 milj. EUR. Ņemot vērā arī zaudējumu noregulēšanas izdevumu un atlikto apdrošināšanas atlīdzību prasību tehnisko rezervju summas pieaugumu, kopumā OCTA tirgus 2016. gada pirmo pusgadu noslēdza ar 6,32 miljonu eiro zaudējumiem.

“Zaudējumi OCTA tirgū salīdzinājumā ar pērnā gada 6 mēnešiem ir pieauguši vairāk kā 2 reizes. Ņemot vērā aso konkurenci tirgū, kā arī citus nozari ietekmējošus faktorus, prognozēju, ka arī 2016.gadu kopumā nozare noslēgs ar ievērojamiem zaudējumiem,” skaidro LTAB valdes priekšsēdētājs Jānis Abāšins.

1997.gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes dalībvalstīs. Sistēmas sekmīgākai darbības nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā – AAS “Balta”, AAS “Baltijas Apdrošināšanas Nams”, AAS “Baltikums Vienna Insurance Group”, AAS “BTA Baltic Insurance Company”, “Compensa Vienna Insurance Group” UADB Latvijas filiāle, “ERGO Insurance” SE Latvijas filiāle, AAS “Gjensidige Baltic”, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

Informāciju sagatavoja:

LTAB sabiedrisko attiecību konsultants

Gints Lazdiņš

Tālr: +371 29442282

E-pasts: gints@olsen.lv